钦定古今图书集成/明伦汇编/氏族典/第292卷 > 《廖用贤尚友录》 > 汤引𪟝
## 钦定古今图书集成/明伦汇编/氏族典/第292卷 > 《廖用贤尚友录》 > 汤引𪟝

按《明外史汤引𪟝传》：“引𪟝，字公让，东瓯王和曾孙也。
读书过目成诵，好谈天下事，与人语不合，辄骂辱，或
拳搏之。巡抚周忱送补应天诸生。甫七日，忤京尹，为
所笞，遂弃诸生，游江湖间。景泰初，诏求将才，忱以引
𪟝应召入都，试于兵部尚书于谦，咨以古今将略及
诸史中事，应答无爽。谦言于朝，授锦衣百户。会择使”
瓦剌，即擢千户归。二年，尚书胡濙等应诏举将才，擢
忠义前卫署指挥佥事。时塞上久息兵，诸将又忌引
𪟝材，不令治事，郁郁无所见，乃放意诗酒为乐。天顺
中，锦衣侦事者摭引𪟝旧过以闻，落职为民。宪宗立，
复故官。成化三年以荐擢署都指挥佥事，为延绥东
路右参将，分守孤山堡。寇至，引𪟝方病，力疾上马，率
指挥赵昊等御之，陷伏死。